
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât protecția identității naționale sau etnice, culturale, religioase și lingvistice a minorităților este ancorată în dreptul internațional cutumiar, astfel cum se reflectă în Declarația ONU privind drepturile persoanelor care aparțin minorităților naționale, etnice, religioase și lingvistice; întrucât toate statele au obligația de a respecta aceste standarde;
B.	întrucât, la 12 martie 2026, Congresul Național al Poporului din China a adoptat Legea privind promovarea unității etnic și a progresului, care integrează și mai mult ideologia statului și acordă prioritate limbii mandarine în educație, viața publică și mass-media și intensifică represiunea instituționalizată și asimilarea identităților minorităților etnice, printre care se numără tibetani, hui, uiguri, manciurieni și mongoli; întrucât această lege se abate în mod semnificativ de la Legea chineză din 1984 privind autonomia etnică regională;
C.	întrucât raza de acțiune extrateritorială a legii permite urmărirea penală a persoanelor din străinătate despre care se consideră că subminează „unitatea etnică” a Chinei;
D.	întrucât deteriorarea situației drepturilor omului în China cauzează tensiuni în relațiile sale cu UE; întrucât respectarea drepturilor omului, a democrației și a statului de drept ar trebui să se afle în centrul relațiilor UE cu China,
1.	condamnă ferm politicile represive de asimilare ale Chinei și încălcările drepturilor universale ale omului ce sunt consecința acestor politici, inclusiv în Tibet, Xinjiang și Mongolia Interioară;
2.	își exprimă profunda îngrijorare cu privire la legea adoptată privind promovarea unității etnice și a progresului, care promovează în mod deschis politicile de asimilare și restricționează libertățile culturale, religioase și lingvistice ale diferitelor grupuri din China și din afara Chinei;
3.	îndeamnă China să abroge această lege, respectându-și astfel obligațiile care îi revin în temeiul dreptului internațional în ceea ce privește nediscriminarea, precum și protecția și promovarea minorităților etnice și religioase;
4.	invită Consiliul să activeze regimul mondial de sancțiuni al UE în materie de drepturi ale omului împotriva funcționarilor și entităților responsabile de conceperea și punerea în aplicare a acestei legi;
5.	regretă dispozițiile extrateritoriale ale legii, care constituie represiune transnațională; îndeamnă toate statele membre ale UE să suspende tratatele de extrădare cu China pentru a proteja persoanele persecutate care locuiesc în UE de riscurile de represiune transnațională în temeiul acestei legi;
6.	respinge cu fermitate încercările autorităților chineze de a interveni în recunoașterea și educarea liderilor spirituali budiști tibetani; subliniază că succesiunea lui Dalai Lama este o chestiune pur religioasă, care trebuie stabilită exclusiv în conformitate cu tradițiile budiste tibetane;
7.	cere eliberarea imediată a prizonierilor politici chinezi, printre care se numără Choktrul Dorje Ten Rinpoche, Palden Yeshi, laureatul Premiului Saharov Ilham Tohti, al 11-lea Panchen Lama Gedhun Choekyi Nyima și activistul mongol Hada; invită Serviciul European de Acțiune Externă, Comisia și statele membre să continue să aducă în discuție aceste cazuri cu China;
8.	invită Înaltul Comisar al ONU pentru Drepturile Omului să publice un raport privind situația actualizată din China, care să abordeze în mod special legea din 2026;
9.	consideră că introducerea și aplicarea acestei legi vor avea consecințe grave pentru relațiile UE-China;
10.	încredințează Președintei sarcina de a transmite prezenta rezoluție statelor membre și altor instituții ale UE, guvernului chinez, ONU și Administrației Centrale Tibetane.

